КIэрэщэ Тембот итхылъмэ нахьыжъ-нахьыкIагъэр игеройхэм щызэрахьэ зэпыт. Романэу «Шыу закъу» щетхы: «Щысхэр къэтэджыгъэх, пчъэIумкIэ къэкIуатэхи лъэныкъокIэ зырагъэзыгъ – нахьыжъ тIысыпIэр лIыжъым къыфаунэкIыгъ» [П,96]. ТхакIом ироманхэу, иповестхэу, иновеллэхэу блэкIыгъэ хъишъэм афэгъэхьыгъэхэм бэ адыгэмэ ящыIэкIагъэм, язекIокIагъэм щыщэу нахьыжъым рахыщтыгъэ шъхьэк1эфэ ш1ык1эу уагъашIэрэр. Ижърэ адыгэм иобраз тапашъхьэ, зэрэщытыгъэм тетэу, къырегъэуцо: «...лIыжъ горэ къыIухьагъ... лIыжъ пкъышIо лIыжъ пыт, ыжэкIэ-пакIэхэм тхъугъэр къябэкIэу, шы шхъуантIэм ыцы фэд. Цые-къэмэ зэдэлъ, лIыжъ тIысыжьыгъэу, зэо-банэ зэрэхэмытыжьым инэшанэу ицыяшхъо ыIэгъуапэхэр ыIапэхэм къашIокIэу кIыхьэх» [П,96].